जहां अधिकांश मीडिया और टिप्पणीकारों ने सतही बातें कही हैं वहीं हम मोदी लहर के नीचे छुपी विद्रूप वास्तविकता पर अपना ध्यान केन्द्रित करना चाहेंगे। मोदी, आरएसएस की विचारधारा का प्रतिनिधित्व करते हैं। अब यह महत्वपूर्ण है कि हम मोदी के मनो-मस्तिष्क का ध्यान से अध्ययन करें। नहीं, हम 2002 पर नहीं जा रहे हैं। हम उसके भी पीछे जा रहे हैं, कम से कम एक दशक पीछे। यह वह दौर था जब राजनीतिक मनोवैज्ञानिक आशीष नंदी के अनुसार मोदी ‘कुछ नहीं थे। वे केवल एक छोटे-मोटे आरएसएस प्रचारक थे और भाजपा में कोई छोटा-मोटा पद पाने के लिए प्रयासरत थे।’ नंदी, जिन्होंने अहमदाबाद विश्वविद्यालय से मनोविज्ञान में पीएचडी की उपाधि हासिल की है, को मोदी का लंबा साक्षात्कार लेने का ‘सौभाग्य’ मिला था। सन् 2002 के दंगों के बाद उन्होंने इस साक्षात्कार का जो वर्णन किया है, उसको पढ़कर दिल कांप उठता है। उन्होंने लिखा, ‘मुझे कोई संदेह नहीं रह गया था कि वह एक विशुद्ध फासिस्ट है…मोदी..एकाधिकारवादी मनुष्य के उन सभी मानकों पर खरे उतरते हैं, जिनका निर्धारण मनोचिकित्सकों, मनोविश्लेषकों और मनोवैज्ञानिकों ने सालों तक प्रयोग कर परिभाषित किया है…मेरी मुलाकात एक ऐसे फासीवादी से हुई थी, जिसका वर्णन मैंने उसके पहले तक केवल पाठ्यपुस्तकों में पढ़ा था। वह संभावित हत्यारा था। बल्कि वह भविष्य में कत्लेआम भी कर सकता था (सेमिनार 2002)।’